

SPOLUFINANCOVANÉ EURÓPSKOU ÚNIOU

**Realizácia projektu –štrukturovaný kurz pre učiteľov OA DMJ Čadca**

V rámci programu Erasmus+, kľúčová akcia **KA101 - Vzdelávacia mobilita jednotlivcov - Mobilita pracovníkov v oblasti školského vzdelávania**,sa Obchodnej akadémii Dušana Metoda Janotu Čadca podarilo zrealizovať projekt s názvom **„CLIL course and EffectiveTeachingStrategies“** („Kurz CLIL a efektívne stratégie vyučovania“), na ktorý škola získala nenávratný finančný príspevok z grantov EÚ vo výške 6 010 eur.

Hlavným cieľom projektu bolo umožniť učiteľkám OA DMJ Čadca získať a prehĺbiť si ďalšie vedomosti a kompetencie vo svojom odbore, rozvinúť si jazykové zručnosti práve prostredníctvom mobility. Ďalší cieľprojektu bol zameraný na to, aby výstupy z projektu mohli učiteľky pretaviť do zostavovania príručiek, metodických materiálov a pomôcok nielen pre svojich kolegov, ale aj pre učiteľov z iných škôl na Slovensku či v zahraničí. Metodické materiály majú zároveň zvýšiť motiváciu žiakov o učenie sa cudzieho jazyka a odborných predmetov v cudzom jazyku. Takýmto spôsobom budeme nasledovať inovatívne trendy vo vyučovaní v celoeurópskom meradle.

Na štrukturovanom kurze sa zúčastnila Mgr. Kristína Bednárová a Ing. Katarína Bebejová. Sú to učiteľky odborných predmetov Obchodnej akadémie Dušana Metoda Janotu v Čadci, ktoré vyučujú žiakov v cudzom jazyku v študijnom odbore 6317 M 74 obchodná akadémia - bilingválne štúdium (slovensko-anglické).

Počas pobytu v anglickom meste Portsmouth (**15. – 26.08. 2016**) sa účastníčky oboznámili s netradičnými metódami a formami výučby v danom odbore. Účasťou na kurze si učiteľky mohli vyskúšať vytvárať autentické materiály (CLIL materiály), ktoré zvyšujú motiváciu a kreativitu žiakov. Ďalej mali možnosť vidieť a odskúšať, ako sa môžu efektívne použiť informačné technológie pri výučbe cudzieho jazyka a odborných predmetov v danom jazyku. Počas vzdelávacích aktivít si účastníčky rozvinuli i svoje cudzojazyčné komunikačné zručnosti a kompetencie pri riešení úloh, pri práci v tíme ľudí s úplne odlišným sociálnym, kultúrnym a náboženským pozadím. Rešpektovanie multikultúrnych rozdielov a spoznávanie tradičnej kultúry Veľkej Británie tak posilnilo inklúziu nadnárodnej diverzity okolitých krajín EÚ.

Pôsobenie v zahraničí celkovo viedlo k zvýšeniu motivácie účastníčok, k zdokonaleniu ich techník vyučovania, posilneniu sebavedomia pri vyučovaní cudzieho jazyka i odborných predmetov v danom jazyku.

Účastníčky štrukturovaného kurzu v zahraničí získali AcademicCertificate od hostiteľskej organizácie (TellusGroup) a dokument Europass – Mobility od vysielajúcej organizácie (Obchodná akadémia DMJ Čadca). Tieto dokumenty môžu účastníčkam pomôcť v kariérnom raste a k ďalšej motivácii pracovať na sebe.

Veľká vďaka patrí našej Národnej agentúre programu Erasmus+, prostredníctvom ktorej sa projekt môže realizovať.

Projekt je realizovaný s finančnou podporou EÚ.

Národná agentúra ani Európska komisia nenesú nijakú zodpovednosť za obsah poskytnutých informácií.

Koordinátorka projektu: Mgr. Kristína Bednárová

[FOTO](https://www.oadmj.sk/gallery/46)